Diari Oficial de la Generalitat Valenciana


Sumari del DOGV 4235, del 24-04-2002 (2002/3748)

RESOLUCIÓ d'11 d'abril de 2002, de la Direcció General de Transports, sobre limitació del nombre d'autorització per a l'activitat de transport d'arrendament de vehicles amb conductor a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4235

Data del DOGV
:   24-04-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/3748


Data del document
:   11-04-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * lloguer de vehicles
    * autorització de transport
    * planificació de transports

RESOLUCIÓ d'11 d'abril de 2002, de la Direcció General de Transports, sobre limitació del nombre d'autorització per a l'activitat de transport d'arrendament de vehicles amb conductor a la Comunitat Valenciana. [2002/3748]
  
L'activitat d'arrendament de vehicle amb conductor es troba regulada en els articles del 133 al 137 de la Llei 16/1987, de 30 de juliol, d'Ordenació dels Transports Terrestres, en els articles del 180 al 182 del Reglament de la dita llei, aprovada per RD 1.211/1990, de 28 de setembre, i per l'Ordre Ministerial de 30 de juliol de 1998, que desplega el citat reglament en la matèria.
  
L'exercici de l'activitat de transport d'arrendament de vehicles de turisme amb conductor requereix l'autorització administrativa prèvia d'àmbit nacional, referit a vehicle concret i expedida per l'òrgan competent a favor de la persona física o jurídica (societat mercantil, laboral o cooperativa de treball associat) que ho sol·licite i reunisca els requisits establits en la citada ordre.
  
L'article 14.2 de la citada Ordre de 30 de juliol de 1998 estableix que l'òrgan competent per a l'atorgament de les corresponents autoritzacions (que es documenten en targetes de la classe VTC) pot denegar l'autorització en cas d'observar una desproporció manifesta entre el nombre d'autoritzacions d'aquesta classe atorgades en la zona en què estiga situat el municipi i els potencials usuaris del servei. El dit article afig que s'ha d'entendre manifesta la desproporció quan la relació entre el nombre d'autoritzacions vigents d'aquesta classe (VTC), domiciliades a la comunitat autònoma de què es tracte, i el d'autoritzacions de transport discrecional interurbà de viatgers en vehicles de turisme (documentats en targeta classe VT), domiciliades en aquesta, siga superior a una d'aquelles (VTC) per cada trenta d'aquestes (VT).
  
Atés que en l'actualitat el nombre d'autoritzacions de la classe VT domiciliades a la Comunitat Valenciana és de 4.471, es dedueix que, aplicant el criteri reglamentari anteriorment exposat, el nombre màxim d'autoritzacions per a arrendament de vehicles amb conductor (VTC) a la Comunitat Valenciana, sense incórrer en desproporció manifesta, és de 149.
  
Aquests nombre màxim d'autoritzacions ha de ser distribuït entre les tres províncies que configuren territorialment la Comunitat Valenciana, tenint en compte que cadascun dels tres serveis territorials de transports existents a la Comunitat Valenciana (un en cada província) és òrgan competent per a expedir les autoritzacions de la classe VTC, d'acord amb el que estableix l'article 3 de la citada Ordre de 30 de juliol de 1998, en relació amb els articles 5 i 8 de la Llei Orgànica 5/1987, de 30 de juliol, de delegació de facultats de l'estat en les comunitats autònomes, article 180 del Reglament de la Llei d'Ordenació dels Transports Terrestres, i l'article 39 del Decret 210/2001, de 18 de desembre, del Govern Valencià, que aprova el Reglament Orgànic i Funcional de la Conselleria d'Obres Públiques, Urbanisme i Transports.
  
Per mitjà de la present resolució es pretén establir, per a cadascuna de les tres províncies de la Comunitat Valenciana, i tenint en compte el nombre d'autoritzacions vigents de la classe VT (transport discrecional interurbà de viatgers en vehicles de turisme), el nombre màxim d'autoritzacions d'arrendament de vehicles amb conductor que cada Servei Territorial de Transports pot atorgar, de manera que la xifra màxima total d'autoritzacions de les tres províncies respecte el límit abans citat per a tota la Comunitat Valenciana.
  
Per tot això, i tenint en compte la competència atribuïda a aquesta Direcció General de Transports en els articles 9 i 23 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
1) El nombre màxim d'autoritzacions d'arrendament de vehicles amb conductor a la Comunitat Valenciana no ha d'excedir de 149, incloses les autoritzacions actualment existents.
  
2) El nombre total d'autoritzacions d'arrendaments de vehicles amb conductor atorgades per cada Servei Territorial de Transports, incloses les ja vigents, no podrà excedir de les quantitats següents:
  
- Alacant: 38 autoritzacions
  
- Castelló: 38 autoritzacions
  
- València: 73 autoritzacions
  
3) La suma de les autoritzacions atorgades pels serveis territorials de Transports no ha de superar el límit màxim aplicable a la Comunitat Valenciana i derivat de l'aplicació del criteri proporcional establit en l'article 14.2 de l'Ordre Ministerial de 30 de juliol de 1998, sobre arrendament de vehicles amb conductor.
  
Contra la present resolució, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports, en el termini d'un mes a partir de l'endemà de la seua publicació en el Diari Oficial de la Generalitat Valenciana, d'acord amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, sense perjudici que es puga exercitar qualsevol altre recurs o acció que s'estime procedent.